b'\n_START_ARTICLE_\nWat Arun\n_START_SECTION_\nArkkitehtuuri\n_START_PARAGRAPH_\nWat Arunin keskeisin tunnuspiirre on sen taivaisiin kohoava torni eli prang. Jyrk\xc3\xa4t portaat viev\xc3\xa4t ylemm\xc3\xa4s kahdelle n\xc3\xa4k\xc3\xb6alatasanteelle. Prang on 67 metri\xc3\xa4 korkea. Keskusprangia ymp\xc3\xa4r\xc3\xb6i viel\xc3\xa4 nelj\xc3\xa4 pienemp\xc3\xa4\xc3\xa4 satelliittia. Tornien pinta on verhoiltu merisimpukan kuorilla ja rikkin\xc3\xa4isill\xc3\xa4 posliininpalasilla, jotka olivat tulleet Bangkokiin kiinalaisten laivojen painolastina. Prangien juurella on muinaisten kiinalaisten sotilaiden ja el\xc3\xa4inhahmojen patsaita. Toisella tasanteella on nelj\xc3\xa4 hindujumaluuksiin kuuluvan Indran patsasta, jotka ratsastavat Erawanilla._NEWLINE_Joen rannassa on kuusi paviljonkia (sala), jotka ovat kiinalaista tyyli\xc3\xa4. Rakennelmat ovat vihre\xc3\xa4t\xc3\xa4 graniittia ja ne toimivat venelaitureina. Aivan prangien l\xc3\xa4heisyydess\xc3\xa4 on temppelikompleksin p\xc3\xa4\xc3\xa4kappeli eli ubosot, jossa uskonnolliset menot toimitetaan. Rakennuksessa on Niramitr Buddhan kuva, jonka suunnitteli yleisen k\xc3\xa4sityksen mukaan kuningas Rama II. Hallin p\xc3\xa4\xc3\xa4sis\xc3\xa4\xc3\xa4nk\xc3\xa4ynnin kruunaa korkea kattorakennelma, joka on koristeltu v\xc3\xa4rillisell\xc3\xa4 keramiikalla ja stukkolla. Rakennuksen edustalla on kaksi demonia, jotka toimivat temppelivartijoina.\n_START_SECTION_\nTemppelin historia\n_START_PARAGRAPH_\nTemppeli rakennettiin jo Bangkokia edelt\xc3\xa4v\xc3\xa4n Ayutthayan valtakunnan aikana joskus 1700-luvun alussa, ja sen nimi oli alun perin Wat Makok (oliivien temppeli). Kun Thonburista tuli p\xc3\xa4\xc3\xa4kaupunki, kuningas Taksin muutti temppelin nimen Wat Chaengiksi._NEWLINE_Temppeli toimi jonkin aikaa sittemmin Wat Phra Kaeoon vuonna 1784 siirretyn Smaragdibuddhan s\xc3\xa4ilytyspaikkana._NEWLINE_Rama II muutti pyh\xc3\xa4t\xc3\xb6n nimen muotoon Wat Arunratchatharam. H\xc3\xa4n my\xc3\xb6s korjautti temppelin ja korotti sen keskusprangia. Kuningas Rama III viimeisteli ty\xc3\xb6n. Rama IV antoi temppelille sen nykyisen nimen Wat Arunratchawararam.\n_START_SECTION_\nMytologiaa\n_START_PARAGRAPH_\nKeskusprangi symboloi Meruvuorta, joka kuuluu intialaiseen uskonnolliseen k\xc3\xa4sitteist\xc3\xb6\xc3\xb6n. Sivuprangit on omistettu tuulen jumalalle Phra Phaille._NEWLINE_Sis\xc3\xa4\xc3\xa4nk\xc3\xa4ynnin luona olevat demonit tai paholaisen kuvat kuuluvat Ramajana-eepokseen. Valkea patsas on nimelt\xc3\xa4\xc3\xa4n Sahassateja, ja vihre\xc3\xa4 tunnetaan taasen nimell\xc3\xa4 Tasakanth.\n_START_SECTION_\nLiikenneyhteydet\n_START_PARAGRAPH_\nKoska Wat Arun sijaitsee joen rannalla, on lautta luonnollisesti paras keino p\xc3\xa4\xc3\xa4st\xc3\xa4 sinne. Tha Tian (thaiksi \xe0\xb8\x97\xe0\xb9\x88\xe0\xb8\xb2\xe0\xb9\x80\xe0\xb8\x95\xe0\xb8\xb5\xe0\xb8\xa2\xe0\xb8\x99) -laiturista l\xc3\xa4hell\xc3\xa4 Wat Phota (lep\xc3\xa4\xc3\xa4v\xc3\xa4n Buddhan temppeli) on yhdyslautta Bangkokin puolelta Wat Arunin laituriin. Ylitys maksaa 4 bahtia. Turisteilta perit\xc3\xa4\xc3\xa4n 50 bahtin sis\xc3\xa4\xc3\xa4np\xc3\xa4\xc3\xa4symaksu temppelialueelle.'